Resumé af udtalelsen fra Den Europæiske Tilsynsførende for Databeskyttelse om et forslag til ændring af Rådets direktiv 2011/16/EU om administrativt samarbejde på beskatningsområdet

Udtalelsen findes i sin helhed på engelsk, fransk og tysk på EDPS' websted www.edps.europa.eu

(2021/C 96/09)

Med denne udtalelse, der er afgivet i henhold til artikel 42, stk. 1, i forordning (EU) 2018/1725, fremsætter Den Europæiske Tilsynsførende for Databeskyttelse (EDPS) henstillinger, som har til formål at minimere konsekvenserne af Kommissionens lovgivningsforslag om ændring af direktiv 2011/16/EU om administrativt samarbejde på beskatningsområdet, hvad angår den grundlæggende ret til privatlivets fred og beskyttelse af fysiske personers personoplysninger. Disse henstillinger har til formål at sikre overholdelse af den gældende retlige ramme for databeskyttelse, samtidig med at effektiviteten af de administrative bestemmelser om bekæmpelse af skatteunddragelse ikke bringes i fare.

EDPS anerkender, at overholdelse af skattereglerne er et vigtigt mål af samfundsmæssig interesse, og understreger, at den rette balance skal findes ved en afvejning af opnåelsen af et sådant mål og retten til privatlivets fred og beskyttelse af personoplysninger. I denne forbindelse opfordrer han til, at der rettes særlig opmærksomhed mod gennemførelsen af principperne for databeskyttelse gennem design og databeskyttelse gennem standardindstillinger, dataminimering og datarigtighed inden for rammerne af automatisk udveksling af oplysninger mellem nationale skattemyndigheder.

Hvad angår forvaltningen af den sikre centrale grænseflade for administrativt samarbejde på beskatningsområdet, understreger EDPS nødvendigheden af, at Kommissionen sikrer overholdelse af sikkerhedsbestemmelserne i forbindelse med behandling i henhold til forordning (EU) 2018/1725, navnlig på grundlag af EDPS' retningslinjer for beskyttelse af personoplysninger i forbindelse med IT-ledelse og -forvaltning i EU-institutioner. Desuden mener EDPS, at Kommissionens rolle i forbindelse med forvaltningen af den sikre centrale grænseflade i henhold til forordning (EU) 2018/1725, skal kontrolleres yderligere, navnlig i lyset af eventuelle yderligere ordninger med medlemsstater og de faktiske omstændigheder forbundet med den tekniske og logistiske support, som ydes inden for systemet.

EDPS understreger også, i henhold til artikel 42, stk. 1, i forordning (EU) 2018/1725, sin forventning om at blive hørt, inden Kommissionen vedtager gennemførelsesretsakter, som fastlægger administrative bestemmelser om tilvejebringelse af teknisk og logisk støtte til den sikre centrale grænseflade, hvor medlemsstater kommunikerer ved hjælp af standardformularer i henhold til direktiv 2011/16/EU.

Endelig minder han om, at EDPS i sin egenskab af kompetent tilsynsmyndighed i henhold til forordning (EU) 2018/1725 kan følge op på eventuelle opdateringer vedrørende den sikre centrale grænseflade, og mere generelt, konsekvenserne forbundet med Kommissionens rolle i behandlingsaktiviteter inden for rammerne af det administrative samarbejde om beskatning.

1. INDLEDNING OG BAGGRUND

1. Den 2. september blev EDPS hørt af Europa-Kommissionen om et forslag til Rådets direktiv om ændring af direktiv 2011/16/EU om administrativt samarbejde på beskatningsområdet, som blev vedtaget den 15. juli 2020 (herefter benævnt »forslaget«). Denne høring fandt sted i henhold til artikel 42 i forordning (EU) 2018/1725.

2. Forinden var EDPS blevet forelagt udkast til forslaget den 29. april og 5. maj 2020. EDPS glæder sig over og støtter muligheden for at blive hørt af Kommissionen tidligt i den politiske beslutningsproces med henblik på at minimere konsekvenserne af forslagene for den grundlæggende ret til privatlivets fred og beskyttelse af personoplysninger ( 1 )

3. EDPS bemærker, at forslaget sigter mod at forbedre den eksisterende ramme for udveksling af oplysninger og det administrative samarbejde med det formål at bekæmpe skatteunddragelse, under henvisning til direkte beskatning og den stigende vigtighed af digitale platforme, som anvendes af »sælgere«. Ud over at styrke de eksisterende regler fremhæver forslaget, at »det er nødvendigt at udvide det administrative samarbejde til at omfatte nye områder i EU for at tage de udfordringer op, som digitaliseringen af økonomien udgør, og hjælpe skattemyndighederne med bedre og mere effektivt at opkræve skatter og holde trit med den nye udvikling ( 2 ) «.

4. EDPS anerkender målene med forslaget og navnlig behovet for at håndtere den grænseoverskridende dimension af de tjenester, der tilbydes gennem brug af digitale platformsoperatører. Af betragtning 6 til forslaget fremgår følgende: »Overholdelsen af skattereglerne er ikke optimal, og værdien af ikke-indberettede indtægter er betydelig. Medlemsstaternes skatteforvaltninger har utilstrækkelige oplysninger til at kunne foretage en korrekt vurdering og kontrol af bruttoindkomsten i deres land fra kommercielle aktiviteter, der udføres med digitale platformes mellemkomst. Dette er særlig problematisk, når der er tale om indtægter eller beskatningsgrundlag via platforme, der er etableret i en anden jurisdiktion ( 3 ) .«

5. Denne udtalelse fokuserer på forslagets relevante aspekter med hensyn til beskyttelse af fysiske personers personoplysninger og søger at yde pragmatisk rådgivning om, hvordan det er muligt at minimere de konsekvenser for behandlingen af personoplysninger, som forslaget kræver til skattemæssige formål, mens effektiviteten af de planlagte foranstaltninger opretholdes.

3. KONKLUSIONER

20. På baggrund af ovenstående fremsætter EDPS følgende henstillinger: — Der skal følges en tilgang, som respekterer databeskyttelsesrettigheder, navnlig principperne for databeskyttelse gennem design og databeskyttelse gennem standardindstillinger, dataminimering og datarigtighed i systemerne, der er udviklet, og som anvendes til udveksling af oplysninger. — Afdeling III, afsnit B, punkt 2, litra c), i bilag V til forslaget skal ændres, så det i højere grad specificerer de »identificerende oplysninger«, som skal indberettes, og begrænser det til finansielle identifikationsoplysninger. — Det skal sikres, at den sikre centrale grænseflade overholder bestemmelserne om sikkerhed i forbindelse med behandling i henhold til forordning (EU) 2018/1725, navnlig på grundlag af EDPS' retningslinjer for beskyttelse af personoplysninger i forbindelse med IT-ledelse og -forvaltning i EU-institutioner. — Hvad angår den sikre centrale grænseflade, skal henvisningen til Kommissionens rolle som »databehandler« i forslaget genovervejes (i den nye artikel 25, stk. 2 og 5, i direktiv 2011/16/EU, som indsat ved artikel 1, stk. 19, i forslaget og betragtning 25 i forslaget).

Bruxelles, den 28. oktober 2020. Wojciech WIEWIÓROWSKI

(1) Jf. betragtning 60 i forordning (EU) 2018/1725: »Med henblik på at sikre sammenhæng mellem databeskyttelsesreglerne i hele Unionen bør Kommissionen, når den udarbejder forslag eller henstillinger, bestræbe sig på at høre Den Europæiske Tilsynsførende for Databeskyttelse. Det bør være obligatorisk at høre Kommissionen efter vedtagelsen af lovgivningsmæssige retsakter eller under udarbejdelsen af delegerede retsakter og gennemførelsesretsakter som defineret i artikel 289, 290 og 291 i TEUF og efter vedtagelsen af henstillinger og forslag vedrørende aftaler med tredjelande og internationale organisationer som omhandlet i artikel 218 i TEUF, der har konsekvenser for retten til beskyttelse af personoplysninger. I sådanne tilfælde bør Kommissionen have pligt til at høre Den Europæiske Tilsynsførende for Databeskyttelse, undtagen hvor forordning (EU) 2016/679 foreskriver obligatorisk høring af Det Europæiske Databeskyttelsesråd, f.eks. om afgørelser om tilstrækkeligheden af beskyttelsesniveauet eller delegerede retsakter om standardiserede ikoner og krav til certificeringsmekanismer.«

(2) Jf. de forklarende bemærkninger til forslaget.

(3) EDPS minder om, at spørgsmål vedrørende skatteunddragelse i forbindelse med digitale platforme, under henvisning til indirekte beskatning, er genstand for EDPS' udtalelse 1/2019 om to lovgivningsforslag vedrørende bekæmpelse af momssvig, tilgængelig på: https://edps.europa.eu/sites/edp/files/publication/19-03-15_edps_opinion_on_two_legislative_proposals_relating_to_combating_vat_fraud_en.pdf, hvor EDPS blandt andet bemærkede følgende: »Vi peger navnlig på, at de oplysninger, der behandles, i forbindelse med disse forslag ikke bør vedrøre forbrugerne (betalerne), men kun onlinevirksomhederne (betalingsmodtagerne). Dette vil begrænse risikoen for, at oplysningerne anvendes til andre formål såsom til kontrol af forbrugernes indkøbsvaner. Vi påskønner, at Kommissionen fulgte denne tilgang, og vi anbefaler kraftigt, at denne tilgang fastholdes under forhandlingerne med medlovgiverne forud for den endelige godkendelse af forslagene.«